**Bratislava sa svetu prezentuje originálne**

Bratislava 22. 4. 2016 – **Myšlienku predstaviť Bratislavu úplne inak, než doposiaľ, priniesla v týchto dňoch oblastná organizácia cestovného ruchu Bratislava Tourist Board (BTB) na veľtrh IMEX v nemeckom Frankfurte. Významné európske podujatie zamerané na MICE segment poskytlo priestor na špeciálnu prezentáciu Bratislavy, v ktorej by ste lákavé obrázky kultúrnych pamiatok hľadali márne. Výnimočnosť mesta spočíva v zdôrazňovaní inovácií, bezpečnosti, excelencie vo výrobe a skvelej dostupnosti.**

„*BTB v spolupráci so Slovak Convention Bureau pracuje na pozícii značky Bratislava s cieľom urobiť z nášho mesta silného hráča na trhu kongresového cestovného ruchu v Európe. My prezentujeme mesto ako dobre dostupnú a bezpečnú destináciu, ktorá ma dostatočnú skúsenosť s výrobou, vďaka silnému automobilovému priemyslu, a výraznou start-upovou scénou, čím získavame konkurenčnú výhodu oproti mnohým veľkým mestám. Aj preto je naša komunikácia Bratislavy prispôsobená jazyku, ktorým hovoria organizátori kongresov,*“ vysvetľuje A. Melicharová, predsedníčka predstavenstva BTB.

Propagačný materiál, ktorý bol použitý počas veľtrhu IMEX v dňoch 19. – 21. apríla, je naozaj netradičný. Bratislavu prezentuje napríklad veľké automatické rameno, detailný pohľad na mikroskop alebo nová budova bratislavského letiska. Pri tejto príležitosti BTB spustila aj nový komunikačný web www.bratislavacvb.com, založila podstránky na najznámejších sociálnych sieťach a rozbehla online kampaň. Nezabudlo sa ani na kultúrne a prírodné dedičstvo, ktoré sa v tomto prípade prezentuje ako možnosť trávenia voľného času počas rôznych konferencií, kongresov či incentívy.

„*Z dlhodobého hľadiska vnímame spoluprácu s poradenskou skupinou SoolNua a spojenie väčšiny dôležitých partnerov z verejného aj súkromného sektora veľmi pozitívne. Bol to pre nás dôležitý krok k tomu, aby sme vedeli doručiť kvalitnú ponuku a mali jednotnú komunikáciu pri získavaní MICE podujatí,*“ dodáva Melicharová.

IMEX Frankfurt 2016 je jeden z najväčších veľtrhov zameraných na kongresový cestovný ruch vo svete. Jeho dôležitosť každoročne stúpa, o čom svedčí zvyšujúca sa návštevnosť aj množstvo významných vystavovateľov. BTB sa na tomto veľtrhu prezentuje v rámci národného stánku Slovenskej agentúry pre cestovný ruch.